অন্য দিকে, মাধেরার সূর্যমন্দিরটিও সোলাঙ্কিদের এক অনন্য কীর্তি। পাটন থেকে ৩৫ কিমি দূরে পুষ্পবতী নদীর ধারে গড়ে ওঠা মন্দিরটি কারও কারও মতে, সোলাঙ্কিদের শ্রেষ্ঠ কীর্তিও বটে। মন্দিরটি আজ বিগ্রহশূন্য। তবে মন্দিরগাত্র বারোটি সূর্যমূর্তির সঙ্গে নানান দেবদেবী, দিকপাল, অপ্সরা প্রভৃতির অনিন্দ্যসুন্দর মূর্তিতে সাজানো। এমনকী, এটির গর্ভগৃহ, সভামণ্ডপ এবং সামনের কুণ্ডটিও পাথরের অসাধারণ খোদাই কাজে অলঙ্কৃত।